
Az emlékezés útján - Marica Bodrozic és Sasa Stanisic két regényének elemzése

A pályamunkámban Saša Stanišić Herkunft (Származás) című regényét, és Marica Bodrožić
Kirschholz und alte Gefühle (Cseresznyefa asztal) című művét vizsgálom a kultúratudomány
és az emlékezetkutatás elméleti alapjait segítségül hívva. A két szerző a hetvenes évek azon
generációjához tartozik, akik a jugoszláv háborút, az országból való menekülést gyermekként
élték át. Írásaikkal a szülők generációjának kulturális emlékezetét szeretnék kiegészíteni, a
múltra való emlékezés új, a gyermekek nézőpontjának is helyet adó formáival. A háborús
menekültként Németországba érkező fiatalok sorsában fellelhető sok közös vonás egyike az
otthonuk és anyanyelvi kultúrájuk elvesztése, majd a befogadó országban a multikulturalitás
és transzkulturalitás megtapasztalása.
A mindkét vizsgált mű a múlt, a jelen és a jövő kapcsolatát mutatja be az emlékezés és
identitáskeresés témáját középpontba állítva. A két regény főhőse két különböző stratégia
alapján dolgozza fel a háború okozta traumát és keresi az utat önmagához. Mindkét opció jó
megoldás, hiszen végül eljutnak odáig, hogy fel tudják dolgozni a háborús emlékeket, az
otthonuk elhagyásához kapcsolódó érzelmeiket és választ tudnak adni arra a kérdésre, hogy
kik voltak a múltban, kik ők most a jelenben és kik kívánnak lenni a jövőben.
Hogy mennyire eltérő utat járnak be, azt az emlékezetkutatás kognitív pszichológiára
támaszkodó elméletei és a kultúratudomány nézőpontjai segítségével mutatom be. A két mű
összehasonlítása az aktív és passzív emlékezet, az epizodikus és szemantikus emlékezet, a
„kihelyezett” és a test szintjén történő emlékezethordozás fogalmaira támaszkodva keresi a
választ arra a kérdésre, hogy hogyan járul hozzá az irodalom a kollektív emlékezet, a
kulturális emlékezet konstrukcióihoz.
A jugoszláv háború okozta traumákról sokan hallgatnak, és szerettem volna ennek a témának
a fontosságát a fenti irodalmi művek középpontba helyezésével bemutatni, hiszen a
regényeknek köszönhetően a kommunikatív emlékezetből végül kulturális emlékezet lesz,
ami a közösség identitásának alapvető meghatározója. Fontos, hogy hogyan emlékezünk….



